62018TO0530_RES
Zadeva T-530/18
Romunija
proti
Evropski komisiji
Sklep Splošnega sodišča (osmi senat) z dne 30. aprila 2019
„Ničnostna tožba – EKJS in EKSRP – Izvedbeni sklep Komisije – Uradno obvestilo naslovniku – Objava sklepa v Uradnem listu Evropske unije – Rok za vložitev tožbe – Začetek teka – Zamuda – Nedopustnost“
Ničnostna tožba – Rok – Narava javnega reda – Začetek teka – Uradno obvestilo – Sklep Komisije o izključitvi nekaterih odhodkov držav članic iz naslova EKJS in EKSRP iz financiranja Evropske unije – Naknadna objava sklepa v Uradnem listu – Nevplivanje
(člen 263, šesti odstavek, in člen 297(2), tretji pododstavek, PDEU)
(Glej točke od 22 do 25, od 27 do 32, od 36 do 38 in od 42 do 47.)
Ničnostna tožba – Rok – Začetek teka – Uradno obvestilo – Pojem
(člen 263, šesti odstavek, in člen 297 (2), tretji pododstavek, PDEU)
(Glej točko 26.)
Ničnostna tožba – Rok – Narava javnega reda – Začetek teka – Uradno obvestilo – Nevplivanje izključno formalnih pomanjkljivosti
(člen 263, šesti odstavek, in člen 297(2), tretji pododstavek, PDEU)
(Glej točke od 48 do 58.)
Povzetek
Romunija je na Splošnem sodišču v zadevi, v kateri je bil 30. aprila 2019 sprejet sklep Romunija/Komisija (T-530/18), vložila tožbo za razglasitev delne ničnosti Izvedbenega sklepa Komisije o izključitvi nekaterih odhodkov držav članic iz naslova evropskih kmetijskih skladov iz financiranja Evropske unije (
1
). Komisija je s tem sklepom med drugim za Romunijo uporabila finančni popravek v višini več kot 90 milijonov EUR. Ta zadeva je Splošnemu sodišču omogočila, da poda pojasnila o začetku teka roka za vložitev ničnostne tožbe zoper posamični akt, kot je sklep, sprejet na podlagi člena 297(2), tretji pododstavek, PDEU, kadar je bil naslovnik tega akta o njem seznanjen na dva različna načina. V obravnavani zadevi je bilo namreč o izpodbijanemu sklepu stalno predstavništvo Romunije pri Evropski uniji uradno obveščeno 14. junija 2018, 15. junija 2018 pa je bil objavljen tudi v Uradnem listu Evropske unije.
Splošno sodišče je najprej opozorilo, da se v skladu s členom 263, šesti odstavek, PDEU, ničnostna tožba, odvisno od primera, vloži v dveh mesecih od objave izpodbijanega akta ali njegovega uradnega obvestila tožniku, če tega ni bilo, pa od dneva, ko je zanj izvedel. Poleg tega se na eni strani v skladu s členom 60 Poslovnika Splošnega sodišča procesni roki zaradi oddaljenosti podaljšajo za enkratno obdobje desetih dni, na drugi strani pa v skladu s členom 59 tega Poslovnika, velja, da če začne rok za vložitev tožbe zoper akt institucije teči od objave tega akta v Uradnem listu, se rok računa od izteka 14. dne po tej objavi.
Nato je Splošno sodišče navedlo, da je treba za določitev začetka teka roka za vložitev ničnostne tožbe upoštevati datum objave v Uradnem listu, kadar je ta objava, ki je pogoj za začetek veljavnosti akta, določena s Pogodbo DEU, oziroma datum uradnega obvestila v drugih primerih, ki so navedeni v členu 297(2), tretji pododstavek, PDEU, med katere spadajo sklepi, v katerih je določeno, na koga so naslovljeni. Tako je v zvezi z aktom, v katerem je določeno, na koga je naslovljen, verodostojno samo besedilo, o katerem so naslovniki uradno obveščeni, čeprav je bil ta akt objavljen tudi v Uradnem listu. Ker je v obravnavani zadevi kot naslovnik izpodbijanega sklepa izrecno določena Romunija, je ta zanjo začel veljati z datumom njegovega uradnega obvestila. Poleg tega je rok za vložitev tožbe začel teči od tega uradnega obvestila in je, ker ni bilo mogoče uporabiti člena 59 Poslovnika, potekel 24. avgusta 2018, vključno s podaljšanjem zaradi oddaljenosti. Zato je Splošno sodišče presodilo, da je tožba, ki jo je Romunija vložila 7. septembra 2018, prepozna in jo je treba zavreči kot nedopustno.
Nazadnje je Splošno sodišče poudarilo, da te ugotovitve ni mogoče ovreči s trditvami tožeče stranke.
V zvezi s tem je, prvič, Romunija trdila, da ker v obravnavani zadevi začetek teka roka za vložitev ničnostne tožbe zoper akt institucije in začetek veljavnosti ali nastopa pravnih učinkov tega akta nista samodejno soodvisna, bi lahko kot začetek teka tega roka upoštevali datum objave izpodbijanega sklepa v Uradnem listu, čeprav je ta sklep zaradi predhodnega uradnega obvestila že imel učinke zanjo. Splošno sodišče je zlasti menilo, da je ta utemeljitev temeljila na zamenjavi pogojev dopustnosti ničnostne tožbe iz člena 263 PDEU in pogojev, ki se nanašajo na veljavnost akta, ki se izpodbija s tako tožbo.
Drugič, Romunija se je sklicevala na obstoj dolgoletne ustaljene prakse Komisije, da sklepe, kot so ti v obravnavani zadevi, objavi v Uradnem listu, ob tem pa o njih uradno obvesti njihove naslovnike. Poudarja, da bi moral biti v teh netipičnih okoliščinah začetek teka roka za vložitev tožbe objava navedenih sklepov. Splošno sodišče je navedlo, da tudi, če domnevamo, da taka praksa obstaja, je treba, ker je bila stranka predhodno uradno obveščena o sklepu, za izračun roka vložitve tožbe upoštevati ta datum in ne poznejši datum objave v Uradnem listu. Poleg tega sprejetje edinega merila uradnega obvestila kot začetka teka roka za vložitev ničnostne tožbe zoper akte, v katerih je določeno, na koga so naslovljeni, zagotavlja pravno varnost in učinkovito sodno varstvo, v nasprotju s kombinirano rešitvijo, pri kateri se mora naslovnik akta, ki je bil o njem ustrezno uradno obveščen, še pozanimati, ali je morda akt objavljen v Uradnem listu, kar je negotovo, saj objava ni obvezna.
Tretjič, Splošno sodišče je v zvezi s trditvijo, da obstajajo razlike med besedilom, objavljenim v Uradnem listu, in uradno sporočenim besedilom, ki naj bi bilo nepopolno, opozorilo, da je uradno obvestilo postopek, s katerim avtor posamičnega akta tega uradno sporoči njegovim naslovnikom in jim tako omogoči, da se seznanijo z njegovo vsebino in razlogi, na katerih temelji. Ker pa so bile navedene razlike neznatne, Romuniji niso mogle preprečiti, da se dovolj jasno in natančno seznani z vsebino izpodbijanega sklepa in da razume razloge, na katerih temelji. Zato ne vplivajo na uporabo roka za vložitev ničnostne tožbe.
(
1
)	Izvedbeni sklep Komisije (EU) 2018/873 z dne 13. junija 2018 o izključitvi nekaterih odhodkov držav članic iz naslova Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP) iz financiranja Evropske unije (UL 2018, L 152, str. 29).